Abaphila Lobugoga Bakhala ngeZEC
Abagulayo, asebeluphele labaphila lobugoga bathi ngabe iZEC ibapha ithuba lokuvota bengangenangwa kundwendwe mhla wokuvota.
Abagulayo, asebeluphele kanye labaphila lobugoga bakhuthaza abe Zimbabwe Electoral Commission ukuba baphange ukubatholisa ithuba lokuvota njengoba benganelisi ukuma okwesikhathi eside besendwendweni mhla wokuvota. Abaphila lobugoga obehlukeneyo, abagulayo kanye lasebekhulile bathi mayiqakathekiswe impilakahle yabo. Inengi labo elikhathazekileyo kakhulu ngalolu khetho lithi liyafisa ukuyavota ngosuku lokhetho kodwa lesaba ukuba lizehluleka ukukufeza lokho ngenxa yokuthatha isikhathi kwabavotisayo. Bakhuthaza abenhlanganiso ebona ngezokuqhutshwa kokhetho iZimbabwe Electoral Commission ukuba batholiswe usizo bavote ngokuphangisa bangaze bathatha isikhathi eside ngoba inengi labo bengaphilanga lapha emizimbeni. Uzulu wase Chegutu le Norton uphila lobunzima obehlukeneyo uveze imicabango yakhe phezu kwaloludaba. UNkosazana Portia Chimedza wase Norton uphila lobugoga. UChimedza uleminyaka engamatshumi amabili yokuzalwa.ufunde esikolo se Danhiko lapho atholiswe khona imfundo yaphezulu kundaba zokusetshenziswa kwemitshina yakulezi nsuku. Ubhalisile uChimedza ukuba avote ngoLwesithathu njalo ulesifiso sokuyavota ethi kodwa inkinga yikuba njengomuntu ohamba nge wheel chair, wesaba ukuba uzathatha isikhathi eside esemzileni wokuvota. Ucela abe ZEC ukuba babasize ngokuphangisa abaphila lobugoga njengaye. UMmnumzana Wellington Chinakidzwa ungumgcinisihlalo ebandleni le MDC ku Ward Rleven eChegutu. UChinakidzwa uthi kunje uNkosikazi wakhe utshaywe yi stroke kunyanga ezintathu ezedluleyo njalo umkakhe lo wabhalisa ukuvota. Ozancintisa kukhetho lukamanisipala ngoLwesithathu emele i-ward three eChegutu ngaphansi kwebandla le MDC ekhokhelwa nguMnumzana Morgan Tsvangirayi, uMnumzana Joshua Hondoma, laye usekela isicelo sabagulayo labaphila lobugoga laba ukuba baphathiswe ngokushesha laba bantu ngosuku lokuvota. Abe ZEC mabenze konke okusemandleni abo ukuphathisa lamalunga kazulu anelise ukuvota kutsho uHondoma. UMnumzana Charlton Hwende uncintisa kukhetho lwamalunga edale lephalamende eChegutu ngaphansi kwebandla le MDC-T. UHwende uthi abebandla lakhe sebeke bakhulumisana labe ZEC phezu kwaloludaba lokuphathiswa ngesiphangiphangi kwalabo abalobunzima obehlukeneyo mhla welanga lokuvota. Abe ZEC bona bathi bavele behlezi baphathisana lalaba bantu ukuze baphange bayephumula ngekhaya. Abe ZEC bathi asebekhulile,abagulayo labagogekileyo bazaphathiswa ngesiphangiphangi. Kuthi abangaboniyo labanganelisi ukubhala bona belethuba lokuzikhethela ongabaphathisa ekuvoteni kwabo njengalokho okutshiwo ngumthetho wezokuvota iElectoral Act.